Ahojte, volám sa Bertík, onedlho mám 5 rôčkov, chcel by som byť zdravý, ale nie som. Narodil som sa predčasne, v 30. týždni. Prvé týždne som bol v inkubátore napojený na umelé dýchanie a neskôr na podporný kyslík. Potom som absolvoval množstvo vyšetrení, kde mi zistili DMO, tetraplegickú formu, krátku Achillovu šľachu, skoliózu hrudníkovej oblasti.
Po príchode domov som mal ďalšie zdravotné problémy…
Onedlho ma mamička opustila, nechcela ma a odvtedy som ju nevidel. Stará sa o mňa babka s dedkom, ktorí ma majú v starostlivosti. Ocko si založil novú rodinu a na mňa má menej a menej času.
Dedko chodí do práce, aby sme mali, čo potrebujeme. Babka sa o mňa stará, musela dať výpoveď v práci, lebo potrebujem 24-hodinovú starostlivosť. Bez nej by som tu nebol, cvičí so mnou, chodí po lekároch, rehabilitáciách a cvičeniach. Navštívili sme rehabilitačné centrum v Košiciach, 3-krát sme boli v Dunajskej Lužnej a 2-krát v Kováčovej. Cvičili sme Vojtovu metódu. Teraz ideme znovu do Kováčovej na rehabilitačný pobyt, lebo som po operácii nožičiek. Všetky tieto rehabilitačné pobyty sú finančne náročné. Mám veľké šance a dobré prognózy do budúcnosti, pretože som veľmi šikovný a múdry.
Po rehabilitačných cvičeniach som začal štvornožkovať, sedenie sa zlepšilo, aj keď ho mám ešte taķé nestabilné. Stáť a chodiť nedokážem a ja veľmi chcem, preto potrebujem ďalšie rehabilitačné pobyty, ktoré sú pre babku a dedka finančne náročné. Preto Vás chcem veľmi pekne poprosiť o pomoc pri financovaní týchto pobytov. Starí rodičia, pre mňa rodičia, chcú pre svoje vnúča len to najlepšie, ale niekedy je potrebná pomoc aj iných. Zdravie nie je všetko, ale bez zdravia je všetko ničím.
VEĽKÉ ĎAKUJEM!